احکام القرآن (طحاوی)

احکام القرآن امام ابو جعفر احمد بن محمد بن سلامہ بن عبد الملک الازدی الطحاوی (وفات: 321ھ) کی ایک اہم فقہی تفسیر ہے۔ وہ فقہ حنفی کے ممتاز عالم تھے اور ان کی علمی قیادت احناف کے درمیان مسلمہ حیثیت رکھتی تھی۔
آیاتِ احکام کی تفسیر کو امام طحاوی نے غیر معمولی تحقیق و تہذیب کے ساتھ پیش کیا، جیسا کہ دیگر فقہی ابواب میں کم ہی نظر آتا ہے اور اس کا سبب یہ ہے کہ ان آیات پر شریعت کے عملی احکام کی تفصیلات کا انحصار ہے۔[وفيات الأعيان، المؤلف: ابن خلكان (المتوفى: 681هـ)،المحقق: إحسان عباس، الناشر: دار صادر – بيروت،(1/71) https://shamela.ws/book/1000] [المقدمات الأساسية في علوم القرآن، المؤلف: عبد الله بن يوسف العنزي، الناشر: مركز البحوث الإسلامية ليدز – بريطانيا، الطبعة: الأولى، 1422 هـ - 2001م. صـ  323 https://shamela.ws/book/11521] 

امام طحاوی نے اپنی بحث میں فقہ حنفی کے اصول و فتاویٰ کو نمایاں انداز میں پیش کیا، بلکہ بعض اوقات انھوں نے مخالفین کی آراء کو نظر انداز کیا یا ان پر سخت تنقید بھی کی، جو بعض قارئین کے نزدیک غیر ضروری معلوم ہوتی ہے۔
کتاب کے منہج میں ایک نمایاں پہلو یہ بھی ہے کہ امام طحاوی آیت کے فقہی حکم سے متعلقہ مسائل کو تفصیل سے بیان کرتے ہیں، خواہ وہ آیت میں براہِ راست مذکور نہ ہوں۔ یہی طریقہ احکام القرآن کی دیگر کتب میں بھی اختیار کیا گیا ہے، جس کی وجہ سے یہ کتب فقہی تصانیف شمار ہوتی ہیں، تفسیر کی مکمل جامعیت ان میں نظر نہیں آتی۔[أنواع التَّصنيف المتعلِّقة بتَفسير القُرآن الكريم، المؤلف: د مساعد بن سليمان بن ناصر الطيار، الناشر: دار ابن الجوزي، الطبعة: الثالثة، 1434 هـ. صـ 96- 98 https://shamela.ws/book/13893] 
 مختصر تعارفِ مصنف 
ابو جعفر احمد بن محمد بن سلامہ بن عبد الملک الازدی الطحاوی (ولادت: 229ھ – وفات: 321ھ) فقہِ حنفی کے جلیل القدر امام اور صاحبِ تصانیف عالم تھے، جنہیں احناف کے اندر علمی قیادت کا مقام حاصل ہوا۔ ان کا تعلق مصر کے علاقے صعید کی ایک بستی "طحا" سے تھا، جس کی طرف ان کی نسبت ہے اور ان کا نسب قبیلہ ازد کی طرف جاتا ہے جو یمن کے مشہور قبائل میں سے ہے۔
طحاوی نے کئی اہم کتب تصنیف کیں جن میں احکام القرآن، اختلاف العلماء، معانی الآثار، الشروط اور ایک "تاریخِ کبیر" شامل ہیں۔[وفيات الأعيان، المؤلف: ابن خلكان (المتوفى: 681هـ)، المحقق: إحسان عباس، الناشر: دار صادر – بيروت، (1/71) https://shamela.ws/book/1000] 

 کتاب احکام القرآن (امام طحاوی) 
احکام القرآن، امام طحاوی کی ان اہم تالیفات میں شامل ہے جس میں انھوں نے قرآن مجید کی آیات سے شرعی احکام مستنبط کیے اور ان کی فقہی توضیح پیش کی۔ کتاب کا اندازہ ہے کہ یہ تقریباً چار جلدوں پر مشتمل ایک ہزار صفحات کی تصنیف تھی، جن میں سے صرف پہلی اور دوسری جلد دستیاب ہیں، جبکہ تیسری اور چوتھی جلدیں مفقود ہیں۔[مقدمة أحكام القرآن للطحاوي، تحقيق سعد الدين أونال، البحوث الإسلامية باستنبول، 1416ه، (ص3)]

 علمِ احکام القرآن کی اہمیت 
قرآن مجید سے فقہی احکام اخذ کرنے کا علم قدیم زمانے سے علما کی توجہ کا مرکز رہا ہے اور اس پر مستقل تصنیفات کی گئیں۔ اس میدان میں پیش قدمی سب سے پہلے امام شافعی نے کی، ان کے بعد الکیا الہراسی، ابو بکر الجصاص الرازی (حنفی)، قاضی اسماعیل، بکر بن علاء القشیری، ابن بکیر، مکی، ابن العربی، ابن الفرس (مالکی) اور قاضی ابو یعلی الکبیر (حنبلی) نے اس فن میں کام کیا۔[البرهان في علوم القرآن، محمد بن بهادر الزركشي، تحقيق محمد أبو الفضل إبراهيم، دار إحياء الكتب العربية، الطبعة الأولى (1376هـ - 1957م)، صـ (2/3)]
 منہج امام طحاوی برائے تفسیر احکام القرآن 1. آیت کا تعین  امام الطحاوی آیت کا ذکر کرتے ہیں جس کی تشریح اور احکام نکالنا مقصود ہو اور کہتے ہیں: "تأویل قول الله عز وجل"۔ 2. قراءات مختلفہ اگر آیت میں مختلف قراءات پائی جاتی ہوں تو ان کو بیان کرتے ہیں تاکہ معانی اور احکام واضح ہوں۔ 3. سبب نزول اگر آیت کا سبب نزول معلوم ہو تو اسے بیان کرتے ہیں تاکہ تاریخی اور تفسیری سیاق سمجھ میں آئے۔ 4. متعلقہ آیات قرآن میں دوسری آیات دیکھتے ہیں جو اس آیت کے معنی یا حکم کی وضاحت کرتی ہوں۔ 5. سنت نبوی نبی صلی اللہ علیہ وسلم کی احادیث جو آیت کی تشریح یا حکم کو واضح کرتی ہوں، بیان کرتے ہیں۔ 6. اقوال و اعمال صحابہ صحابہ کرام رضی اللہ عنہم کے اقوال اور اعمال جو اس آیت کی سمجھ بوجھ اور حکم کی توضیح کرتے ہوں، پیش کرتے ہیں۔ 7. آراء تابعین و اجتہادی علما تابعین اور فقہا کے آراء بیان کرتے ہیں اور ان کے دلائل، روایات اور مختلف روایتوں کا تجزیہ کرتے ہیں۔ 8. قیاس و اجتہاد اگر دلائل برابر ہوں تو قیاس اور علمی غور و فکر سے کسی ایک رائے کو ترجیح دیتے ہیں اور دلیل کو تقویت دیتے ہیں۔[مقدمة أحكام القرآن للطحاوي، تحقيق سعد الدين أونال، البحوث الإسلامية باستنبول، 1416ه، (ص4)]
 ترتیب کا طریقہ 
امام طحاوی نے اپنی تفسیر کو فقہی ابواب کے مطابق ترتیب دیا، برخلاف عام مفسرین کے جنھوں نے اسے قرآنی سورتوں کے مطابق مرتب کیا۔[أنواع التَّصنيف المتعلِّقة بتَفسير القُرآن الكريم، المؤلف: د مساعد بن سليمان بن ناصر الطيار، الناشر: دار ابن الجوزي، الطبعة: الثالثة، 1434 هـ. صـ 96 https://shamela.ws/book/13893] 

 خصوصیات 
 . تفسیر کو فقہی ابواب کی ترتیب پر رکھا۔
 . ظاہری معنی کو باطنی پر ترجیح دی۔
 . عام معنی کو خاص پر مقدم کیا۔
 . ناسخ و منسوخ کی وضاحت کی۔
 . قراءات اور اسبابِ نزول کا ذکر کیا۔
 . متشابہات کی وضاحت محکم آیات، سنت اور آثار سے کی۔[مقدمة أحكام القرآن للطحاوي، تحقيق سعد الدين أونال، البحوث الإسلامية باستنبول، 1416ه، (ص9)]

 تنقید 
کتاب میں حنفی فقہ کی ترجمانی نمایاں ہے اور بسا اوقات دیگر فقہی آراء کی تنقیص بھی محسوس ہوتی ہے۔ امام طحاوی نے بعض آیات کے تحت تفصیلی فقہی مباحث شامل کیے، جو تفسیر سے زیادہ فقہ بن جاتی ہے۔ اس وجہ سے تفسیر کی جامعیت متاثر ہوتی ہے۔
 نمونہ:
آیت: {وَآتُوا حَقَّهُ يَوْمَ حَصَادِهِ} [الأنعام: 141]
امام طحاوی نے اس آیت کی تفسیر میں مختلف اقوال بیان کیے، جن میں امام مالک کا قول بھی شامل ہے کہ اس آیت میں مراد زکوٰۃ ہے۔ امام طحاوی نے ابن عباس سے منقول اقوال کی تفصیل بھی ذکر کی۔[أحكام القرآن الكريم، أبو جعفر أحمد بن محمد المعروف بالطحاوي (المتوفى : 321هـ) تحقيق : الدكتور سعد الدين أونال، الناشر: مركز البحوث الإسلامية التابع لوقف الديانة التركي ، اسطنبول، الطبعة : الأولى. (1/331)]

 بیرونی روابط 
http://thesis.mandumah.com/Record/88882

 حوالہ جات 

زمرہ:خانہ معلومات استعمال کنندہ صفحات مع تھمب نیل تصاویر
زمرہ:ویکی ڈیٹا والے صفحات
زمرہ:کتب علوم القرآن